《贞节堂柏》
明代·陈献章

柏下拜群孙，年华柏既尊。皇风动高盖，圣泽溉深根。

一事堪诗传，千年仗鲁论。撑空疑有力，印月自无痕。

日出江门近，春回海角暄。细香浮竹院，深色映篱门。

身谢看花坞，家贫卖酒村。陶然绿阴处，高枕弄吾丸。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。